आसामनि गिबि मन्थ्रि ड० हिमन्त बिश्व शर्माआ आसामाव सोरखार दानानैनो हादरसानि से लाख लाइमोनफोरनो सोरखारि साखरि होगोन होननानै फोसावदों। बिनि थाखाय राहा लानो रांखान्थि मन्थ्रिनि दैदेननाय मोनसे समिटिबो दाखाबाय। सोरखारनि बिदि थिरांथाखौ आसामनि गासैबो सुबुंफोरा बरायदों आरो गोबां लेखा गोरों लाइमोनफोरखौ सोरखारि साखरि मोनथारनांगौनि थाखाय गोबां बिजाब, खौरां बिलाइ, लाइसिफोरखौ फरायनाय नुनो मोनो। बे सांग्रांथि जानायानो जोंनि हादरसानि थाखाय मोनसे मोजां लैखोन। दानि लाइमोनफोरा मिथिगौदि लिरनाय आनजादखौ उथ्रिनानै लायाब्ला माब्लाबाबो सोरखारि साखरि मोननाय नङा। बिनिखायनो जेरैखि जाया लिरनाय आनजादखौ उथ्रिसारनो हायोब्ला अरेल थामहिनबा मोगा-मोगिखौ जेरैखि जाया बारग’नानै मोनसे सोरखारि साखरिखौ गथायथारगोन। बिदिनो बे साननैसोया माखासे लाइमोनफोरा खौरां बिलाय-अनलाइन एडभारटेसमेन्टफोर नायनायाव मुखुब । मानोना बबेबा सोरखारि बिफानाव साखरिनि थाखाय फोसावनाय फोसावदों नामा! जियानो जाया मानो सोरखारनि नेम बादियै उदां जानाय मासिफोरखौ बिफानारिफोरा आलादायै एडभारटेसमेन्ट फोसावनानै, बिनि उनाव बिफोर उदां मासिनि थाखाय आनजाद खुंथों। बे आनजाद खुंनायनि गेजेरजों मोजां गोरों बिजाथि मोननो हाथों। दा बाथ्राया जाबाय दि उदां मासिफोरनि थाखाय आनजाद लानायनि गोबाव साननि उनावसो साख्रियाव थिसनो । जाहोनाव सासे बिजाथियानो गोबां बिफाननि उदां मासिनि फोसावनाय एडभारटेसमेन्टनि थाखाय आरजलाइ गथायनानै आनजाद लिरखांनायनि उनाव गोबाव सान नेनांगौ जायो। बे नेनांनायनि अगालेखौ बयबो मिथिगौ। गोबां सान जानायनि थाखाय नेनांनाया माब्लाबा सा ससेयावनो बन्दबो जायो। बोसोरसेनि गेजेरावनो गोबां बेकार लाइमोनफोरखौ सोरखारा साखरि होनो सान्दों जेब्ला अब्ला बे बेलायाव सोरखारा आनजादखौ आलादा रोखोमै लायोब्ला गाहाम जायो। फोसावनाय बादिब्ला गोबां बिफाननि उदां मासिफोरनि बांसिनानो थामथि आरो ब्रैथि थाखोनि गोजा । बे मासिफोरनि मावफारियाफोरनि खामानि-दामानिफोरा गासैबो मावखुलि एबा बिफानावनो एखे । बे उदां मासिफोरखौ सुफुंनो थाखाय बिफानारिफोरा लिरनाय आरो प्रेक्टिकल आनजाद खुङाबालानो मोनसे आलादा आनजाद खुंफुंनो नाजानाया बयजोंबो गनाय जाथावना जागोन । थारैनो बेफोर आनजादफोराव फोरोंगिरि आरो पुलिस बिफानखौ आलादा खालामनाया आलादा। आनजाद खुंफुंनो थाखाय मोनसे इमपावार्ड कमिटि दानानै मोजां आनजादनि फिथाय फोसावनायनि उनाव गोबां बिफानाव थानाय उदां मासिनि बदल उथ्रिसारनाय बिजाथिफोरखौ गासैयावबो रोंखा-राखानि सायाव नायनानैसो साखरिखौ होनांगौ। दा आसामनि गिबि मन्थ्रिआ मा गुसुं राहाजों बोसोरसेनि गेजेरावनो बि एफा गोबां बिजाथिफोरनो साखरि हागोन बिनि सायाव सानगोन होननानैबो फोरमायदोंमोन। बिनिखायनो सोरखारा माबादि आनजादफोरखौ लायोब्ला मोजां आरो गोगो राहानि गेजेरजों खम समनि गेजेराव साखरियाव थिसननो हायो बेखौ गिनाय गैया जासे साखरिखौ मोनगोननि मिजिंग लानो हायो ।